《园丁以菊为屏为船转庵竹院谛赏不足分题得塔字》
宋代·许及之

眷彼东篱花，忽作西灵塔。又如船子泛，复似南屏阖。

园翁起童心，须弥欣芥纳。分题要铿锵，饫秋振萧飒。

我合浮屠尖，工须画溪罨。崚嶒玉崔嵬，团栾金匼匝。

俨然香色俱，间彼青黄杂。天成具体相，人事因假合。

愿修衣裓供，用作布地蹋。那将有漏身，久实无缝合。

转庵曾著语，竹院尝挂搭。我有一句子，无问亦无答。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。